
	1.
	Likumprojekts
b) publiskas personas kapitālsabiedrības valde;
	Iebildums
Saskaņa ar Valsts pārvaldes iekārtas likuma 1. pantu institūcija ir iestāde un publiskas personas orgāns. Līdz ar to lūdzam pārskatīt likumprojekta 1. panta 8. punkta b) apakšpunktu.
 
Piedāvātā redakcija
-
	Matīss Ķeķers (VARAM)

	2.
	Likumprojekts
12) valsts pārvaldē nodarbinātais – publiskas personas institūcijā nodarbināta fiziska persona vai fiziska persona, kura pilda likumā noteiktajā kārtībā privātpersonai deleģētos vai ar pilnvarojumu nodotos valsts pārvaldes uzdevumus.
	Iebildums
Likumprojekta 1.panta 12.punkts skaidro, kas ir valsts pārvaldē nodarbinātais. No minētā skaidrojuma izriet, ka regulējums attiecās, gan uz civildienesta ierēdņiem, gan darbiniekiem, gan uz noteikto laiku un pusslodzi nodarbinātiem. Ievērojot minēto, lūdzam izvērtēt tik plaša jēdziena izmantošanu un sniegt anotācijā skaidru uzskaitījumu un skaidrojumu šīm uzskaitījumam.
Piedāvātā redakcija
-
	Olga Paipala (VARAM)

	3.
	Likumprojekts
6. Valsts pārvaldē nodarbinātā pienākumi un aizliegumi
	Iebildums
Spēkā esošā likuma "Par interešu konflikta novēršanu valsts amatpersonu darbībā" 6.panta ceturtā daļa noteic, ka valsts amatpersonai, kurai šā likuma 7. pantā noteikti speciālie amatu savienošanas ierobežojumi, ir atļauts savienot valsts amatpersonas amatu ar:
1) amatu, kuru tā ieņem saskaņā ar likumu, Saeimas apstiprinātajiem starptautiskajiem līgumiem, Ministru kabineta noteikumiem un rīkojumiem, ja tas neapdraud normatīvajos aktos šai valsts amatpersonai vai institūcijai, kurā tā nodarbināta, noteikto patstāvību;
2) pedagoga, zinātnieka, ārsta, veterinārārsta, profesionāla sportista vai radošo darbu, arī veicot šo darbu kā saimnieciskās darbības veicējam saskaņā ar likumu "Par iedzīvotāju ienākuma nodokli";
3) saimniecisko darbību individuālā komersanta statusā vai kā saimnieciskās darbības veicējam saskaņā ar likumu "Par iedzīvotāju ienākuma nodokli", ja šīs darbības ietvaros tiek gūti ienākumi tikai no lauksaimnieciskās ražošanas, mežizstrādes, zvejniecības, lauku tūrisma, prakses ārsta profesionālās darbības vai prakses veterinārārsta profesionālās darbības;
4) saimniecisko darbību, kura tiek veikta, pārvaldot šai valsts amatpersonai piederošo nekustamo īpašumu, kā saimnieciskās darbības veicējam saskaņā ar likumu "Par iedzīvotāju ienākuma nodokli";
5) tāda pilnvarojuma izpildi, uz kura pamata šī amatpersona rīkojas sava radinieka vārdā, ja tas nerada interešu konfliktu;
6) amatu Valsts prezidenta izveidotā komisijā, padomē vai Ordeņu kapitulā, ja tas nerada interešu konfliktu;
7) dienestu Zemessardzē, ja likumā nav noteikts citādi;
8) amatu izglītības iestādes konsultatīvajā institūcijā.
Lūdzu sniegt skaidrojumu, vai šie nosacījumi tiks attiecināti un valsts pārvaldē nodarbinātiem vienādos un salīdzināmos apstākļos visās publiskas personas institūcijās. Vai, ja nav paredzēts atļaut šādu amatu savienošanu papildināt anotāciju ar pamatotu skaidrojumu, kāpēc vairs nav iespējams savienot amatus ar spēkā esošajā regulējumā noteikto.
Piedāvātā redakcija
-
	Olga Paipala (VARAM)

	4.
	Likumprojekts
(6) Valsts pārvaldē nodarbinātajam blakus darbs pie cita darba devēja vai saimnieciskās darbības veikšana darba laikā ir aizliegta, izņemot, ja to nosaka likums vai Ministru kabineta noteikumi vai rīkojumi.
	Iebildums
No likumprojekta 6.panta sestās daļas izriet, ka valsts pārvaldē nodarbinātajām, tostarp, darbiniekiem, arī, kas nodarbināti uz noteikto laiku un slodzi, tiek aizliegts veikt blakus darbu. Lūdzu papildināt anotāciju ar samērīgumu izvērtējumu un lietderības apsvērumiem, nostādot valsts pārvaldē nodarbinātos ierobežojošos apstākļos.
Piedāvātā redakcija
-
	Olga Paipala (VARAM)

	5.
	Likumprojekts
(7) Valsts pārvaldē nodarbinātajam aizliegts pieņemt dāvanas, kuras pasniedz saistībā ar amata pienākumu pildīšanu un kuras var ietekmēt vai varētu ietekmēt valsts pārvaldē nodarbinātā objektivitāti vai neitralitāti.
	Iebildums
Lūdzam papildināt anotācijas 1. sadaļas 1.3. punkta skaidrojumu par likumprojekta 6. panta septīto daļu ar praktiskiem piemēriem par dāvanu pieņemšanas ierobežojumu piemērošanu gadījumos, kad valsts pārvaldē nodarbinātais pārstāv publiskas personas institūciju oficiālos, starpinstitucionālos vai starptautiskos sadarbības formātos.
Ņemot vērā, ka publiskas personas institūcijas vadītājam iekšējā normatīvajā aktā būs jānosaka dāvanu pieņemšanas ierobežošanas kārtība, lūdzam anotācijā skaidrot, kā vērtējama simbolisku vai reprezentācijas priekšmetu, piemēram, ziedu, grāmatu, suvenīru, simbolisku apbalvojumu vai piemiņas priekšmetu pieņemšana, kā arī kādos gadījumos šādi priekšmeti būtu reģistrējami, nododami institūcijai vai citādi uzskaitāmi.
Piedāvātā redakcija
-
	Jānis Ielītis (VDAA)

	6.
	Likumprojekts
10) ne retāk kā reizi trijos gados iekšējās kontroles sistēmas auditu, tai skaitā institūcijas līmeņa korupcijas un interešu risku novērtējuma atbilstību un efektivitāti.
	Iebildums
Lūdzam papildināt anotācijas 1. sadaļas 1.3. punktu ar skaidrojumu par likumprojekta 7. panta otrās daļas 10. punktā paredzētā iekšējās kontroles sistēmas audita veikšanu.
Anotācijā ir sniegts skaidrojums par iekšējās pretkorupcijas kontroles sistēmas izveidi, uzturēšanu, Ministru kabineta 2017. gada 17. oktobra noteikumu Nr. 630 "Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā" piemērošanu, KNAB vadlīnijām un OECD izstrādāto efektivitātes novērtēšanas metodoloģiju, kas izmantojama kā praktisks pašvērtējuma rīks, bet nav skaidrots, vai likumprojekta 7. panta otrās daļas 10. punktā paredzētais audits ir pielīdzināms šādam pašvērtējumam, vai arī tas veicams kā iekšējais audits vai cita neatkarīga pārbaude.
Piedāvātā redakcija
-
	Jānis Ielītis (VDAA)

	7.
	Likumprojekts
5) amatu savienošanas ar citu amatu, saimniecisko darbību vai pilnvarojuma izpildi un atļauju izsniegšanas kārtību, tai skaitā nosakot šo atļauju pārskatīšanas kārtību, izvērtējot, vai nav mainījušies tiesiskie un faktiskie apstākļi, kuri pastāvēja atļaujas izsniegšanas brīdī, un vai valsts pārvaldē nodarbinātā konkrētā amatu savienošana joprojām nerada interešu konfliktu, nav pretrunā ar valsts pārvaldē nodarbinātajam saistošām uzvedības (ētikas) normām un nekaitē valsts pārvaldē nodarbinātā tiešo pienākumu pildīšanai;
	Iebildums
No minētā regulējuma izriet, ka katrā valsts pārvaldes iestādē, institūcijā un kapitālsabiedrībā tiks noteikti atšķirīgi noteikumi un nosacījumi dažādiem amatu veidiem. Ievērojot minēto, lūdzam papildināt anotāciju ar pamatotu skaidrojumu, samērīguma un lietderīvas izvērtējumu vienāda līmeņa amatiem dažādās institūcijās.
Piedāvātā redakcija
-
	Olga Paipala (VARAM)

	8.
	Likumprojekts
(3) Ministrija vai pašvaldība var izveidot vienotu attiecīgās ministrijas padotības iestāžu vai pašvaldības iestāžu iekšējās kontroles sistēmu.
	Iebildums
Pašvaldību likuma 77. pants regulē pašvaldības iekšējās kontroles sistēmu, tostarp Pašvaldību likuma 77. panta pirmā daļa noteic, ka pašvaldībā izveido iekšējās kontroles sistēmu. Vēršam uzmanību, ka jēdziens “pašvaldība” ietver arī visas pašvaldības iestādes. Tādējādi saskaņā ar Pašvaldību likumu pašvaldība izveido iekšējās kontroles sistēmu, kas ir saistoša visām tās iestādēm. Ievērojot minēto, lūdzam pārskatīt likumprojekta 8. panta trešo daļu.
 
Piedāvātā redakcija
-
	Matīss Ķeķers (VARAM)

	9.
	Likumprojekts
(5) Pašvaldības domes deputātam (domes priekšsēdētājam, viņa vietniekam) divus gadus pēc tam, kad viņš pieņēmis lēmumu vai piedalījies lēmuma pieņemšanā par publiskas personas finanšu līdzekļu piešķiršanu biedrībai, nodibinājumam vai reliģiskajai organizācijai, ir aizliegts saņemt atalgojumu attiecīgajā biedrībā, nodibinājumā, izņemot biedrību un nodibinājumu, kuru pašvaldības saskaņā ar Pašvaldību likumu dibinājušas kopīgu interešu īstenošanai, vai reliģiskajā organizācijā.

	Iebildums
Domes priekšsēdētājs un viņa vietnieks vienpersoniski nepieņem lēmumu  par publiskas personas finanšu līdzekļu piešķiršanu biedrībai, nodibinājumam vai reliģiskajai organizācijai, līdz ar to nav saprotams regulējuma tiesiskais pamats. Vienlaikus nav noteiktības par to, kāpēc šāds ierobežojums ir attiecināts tikai uz domes priekšsēdētāju un viņa vietnieku, ja lēmumu pieņem dome. Ievērojot minēto, lūdzam pārskatīt likumprojekta 11. panta piekto daļu.
Piedāvātā redakcija
-
	Matīss Ķeķers (VARAM)

	10.
	Likumprojekts
(6) Pašvaldības domes deputātam (domes priekšsēdētājam, viņa vietniekam) ir aizliegts saņemt atalgojumu biedrībā, nodibinājumā, izņemot biedrību un nodibinājumu, kuru pašvaldības saskaņā ar Pašvaldību likumu dibinājušas kopīgu interešu īstenošanai, reliģiskajā organizācijā vai komercsabiedrībā no finanšu līdzekļiem, kurus biedrība, nodibinājums, reliģiskā organizācija vai komercsabiedrība ir saņēmusi no attiecīgās pašvaldības, izņemot gadījumus, kad finanšu līdzekļi piešķirti atklāta konkursa rezultātā vai deleģēta pārvaldes uzdevuma izpildei.
	Iebildums
Domes priekšsēdētājs un viņa vietnieks vienpersoniski nepieņem lēmumu par dalību biedrībā un nodibinājumā, kā arī par finanšu līdzekļu piešķiršanu šīm organizācijām. Ievērojot minēto, lūdzam pārskatīt likumprojekta 12. panta sesto daļu.
Piedāvātā redakcija
-
	Matīss Ķeķers (VARAM)

	11.
	Likumprojekts
12. Vispārīgie amata savienošanas ierobežojumi speciālajiem subjektiem
	Iebildums
Lūdzam pamatot, kāpēc speciālajiem subjektiem ir noteiktas tiesības ieņem amatus, bet citiem likumprojekta ne minētiem valsts pārvaldes nodarbinātiem ir aizliegts veikt blakus darbu.
Piedāvātā redakcija
-
	Olga Paipala (VARAM)

	12.
	Likumprojekts
2) šādiem amatiem, ja ir saņemta tās amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā:
	Iebildums
Lūdzam precizēt tiesību normu, jo nav noteiktības par apstākļiem, kad amatpersonas vai koleģiālās institūcijas ir tiesīgas izsniegt rakstveida atļauju.
Piedāvātā redakcija
-
	Matīss Ķeķers (VARAM)

	13.
	Likumprojekts
10) radošais darbs – publicistiska, literāra vai mākslinieciska darbība, par kuru saņem autoratlīdzību vai honorāru;
	Priekšlikums
Lūdzu izvērtēt iespēju  precizēt definīciju radošajam darbam, jo par publicistisku, literāru vai māksliniecisku darbību var būt noslēgtas cita veida tiesiskās attiecības.
 
Piedāvātā redakcija
10) radošais darbs – publicistiska, literāra vai mākslinieciska darbība.
	Jolanta Rauga (VARAM)



